રાતપાળીના કર્મચારીઓને લઈને પોજોર્ઝ પાસેથી પસાર થતા એસએસના સૈનિકો, તેમના યુક્રેનિયન સહાયકો, બ્લૂ પોલીસ તથા યહૂદી પોલીસની સાથે વાતચીત કરવા માટે લશ્કરી કાર્યવાહીના સમયે વરસતા બરફમાં પણ પોતાની ઑફિસમાંથી નીચે રસ્તા પર આવી જતો ઓસ્કર શિન્ડલર; પોતાની ઑફિસમાં કોફી પીતાં-પીતાં, રાતપાળીના માણસો દિવસ દરમ્યાન લિપોવા સ્ટ્રીટ ખાતે ફેક્ટરીમાં જ રહી શકે તે માટે વસાહતની નજીક આવેલી સાર્જન્ટ બોસ્કોની ઑફિસમાં ફોન કરીને ખોટાં-ખોટાં કારણો જણાવી દેતો ઓસ્કર શિન્ડલર; સાવચેતીભરી ધંધાદારી લેવડદેવડની હદ વળોટી દઈને ઓસ્કર શિન્ડલરે હવે પોતાની જાતને જોખમમાં મૂકી દીધી હતી! આ અગાઉ બે વખત જે લોકોએ ઓસ્કરને જેલમાંથી છોડાવ્યો હતો, એ વગદાર માણસોના જન્મદિવસે ઓસ્કર ઉદારતાપૂર્વક ભેટો મોકલતો રહે તો પણ, એ લોકો હંમેશા તેની મદદ કરી શકે તેમ ન હતા! તેમાંના કેટલાક વગદાર માણસોને પણ આ વર્ષે ઓસ્વિટ્ઝની છાવણીમાં ધકેલી દેવામાં આવ્યા હતા. આજે પરિસ્થિતિ સાવ એવી થઈ ચૂકી હતી, કે એ વગદાર લોકો ઓસ્વિટ્ઝમાં મૃત્યુ પામે તો પણ, કમાન્ડન્ટ તરફથી તેમની વિધવા સ્ત્રીઓને એક ટૂંકો તાર કરીને શુષ્ક ભાષામાં માત્ર એટલું જ લખી મોકલવામાં આવે, કે “તમારા પતિ ઓસ્ટવિટ્ઝના કોન્સન્ટ્રેશન કેમ્પ ખાતે મૃત્યુ પામ્યા છે.”